સુંદર દેખાવા ઇચ્છતી દરેક સ્ત્રી પોતાના રૂપ નિખાર માટે નિયમિતપણે બ્યુટી-પાર્લરમાં જઇને મોંઘી બ્યુટી ટ્રીટમેન્ટ કરાવતી હોય છે. જે મહિલાના પર્સમાં ખણખણતા રૂપિયા છે તે બ્રાન્ડેડ બ્યુટી સલૂનમાં જઇને સુંદર દેખાવાનો કે સુંદરતા જાળવવાનો પ્રયત્ન કરે છે. મધ્યમવર્ગની મહિલાને મોટા બ્યુટી પાર્લરમાં જઇને ખર્ચાળ ટ્રીટમેન્ટ પોસાતી નથી. છતાં તેના પોકેટને પરવડે એવી બ્યુટી ટ્રીટમેન્ટ તો કરાવવી જ હોય છે. એટલે તેણે આનો સરળ અને સસ્તો ઉપાય શોધી કાઢ્યો છે અને એ ઉપાય છે ઘરમાં ખોલેલું બ્યુટી પાર્લર. ઘરે બેઠાં માર્કેટ કરતા ઓછા ભાવે જે મહિલા બ્યુટી પાર્લર ચલાવે છે તેને ત્યાં તે સમય કાઢીને પહોંચી જાય છે અને જો આ પ્રકારની અનુકૂળતા ન હોય તો તે ફોન કરીને બ્યુટી સર્વિસ આપતી મહિલાને પોતાના ઘરે બોલાવી લે છે. ઘરે બેઠાં બ્યુટી પાર્લરનો બિઝનેસ શરૂ કરીને તમે પણ સારી કમાણી કરી શકો છો.